b'\n_START_ARTICLE_\nOs penian\n_START_PARAGRAPH_\nOsul penian (Os penis) sau baculum este un os format la partea anterioar\xc4\x83 a septului fibros dintre cei doi corpi caverno\xc8\x99i ai penisului. Este prezent la numeroase carnivore (fisipede \xc8\x99i pinipede), roz\xc4\x83toare, lilieci (chiroptere), unele primate (lemurieni, unele maimu\xc8\x9be) \xc8\x99i la unele insectivore, lipse\xc8\x99te la om. Are un rol de suport rigid a penisului \xc3\xaen timpul copula\xc8\x9biei \xc8\x99i este folosit \xc3\xaen taxonomie. Termenul \xe2\x80\x9ebacculum\xe2\x80\x9d este de origine latin\xc4\x83 \xc8\x99i \xc3\xaenseamn\xc4\x83 \xe2\x80\x9eb\xc4\x83\xc8\x9b\xe2\x80\x9d. _NEWLINE_Osul penian este un os deosebit, av\xc3\xa2nd o mare variabilitate \xc3\xaen m\xc4\x83rime \xc8\x99i form\xc4\x83. Este absent la om \xc8\x99i din cauza aceasta a alimentat o serie de legende \xc8\x99i anecdote de natur\xc4\x83 sexual\xc4\x83. Utilitatea acestuia \xc3\xaen procesul reproductiv al lumii animale este dezb\xc4\x83tut\xc4\x83. Mai multe ipoteze au fost avansate pentru a explica avantajul existen\xc8\x9bei osului penian la unele specii, dar nici una dintre ele nu este acceptat\xc4\x83 \xc3\xaen unanimitate.\n_START_SECTION_\nForma osului penian\n_START_PARAGRAPH_\nOsul penian este un os heterotopic, adic\xc4\x83 nu este legat de restul scheletului. Echivalentul feminin al osului penian este osul clitorisului (os clitoridis) sau baubellum. Osul penian se afl\xc4\x83 \xc3\xaen mijlocul \xc8\x9besuturilor erectile ale par\xc8\x9bii terminale a penisului \xc3\xaen pozi\xc8\x9bie dorsal\xc4\x83 \xc3\xaen raport cu uretra. Ca orice os, el se poate fractura._NEWLINE_Forma osul penian poate fi destul de simpl\xc4\x83 ca la baribal (Ursus americanus) sau canide (lup \xc8\x99i coiot), sau mai complex\xc4\x83 cu un cap\xc4\x83t \xc3\xaendreptat \xc3\xaen sus, un c\xc3\xa2rlig \xc3\xaen por\xc8\x9biunea terminal\xc4\x83, un \xc8\x99an\xc8\x9b uretral, un cap\xc4\x83t efilat sau \xc3\xaen form\xc4\x83 de spatul\xc4\x83 sau bifurcat. Aceast\xc4\x83 diferen\xc8\x9b\xc4\x83 de structur\xc4\x83, care se manifest\xc4\x83 \xc3\xaen acela\xc8\x99i ordin de mamifere, este deosebit de util\xc4\x83 pentru a distinge \xc8\x99i clasifica familiile \xc8\x99i speciile \xc8\x99i este utilizat\xc4\x83 \xc3\xaen taxonomie. Ea intrig\xc4\x83 cercet\xc4\x83torii \xc8\x99i provoac\xc4\x83 nenum\xc4\x83rate discu\xc8\x9bii despre func\xc8\x9bia acestui organ.\n_START_SECTION_\nLungimea \xc8\x99i cre\xc8\x99terea\n_START_PARAGRAPH_\nLungimea osului penian variaz\xc4\x83 de la un ordin sau familie la alta \xc8\x99i chiar \xc3\xaen cadrul aceluia\xc8\x99i gen. Acest lucru este v\xc4\x83dit \xc3\xaen special la roz\xc4\x83toare \xc8\x99i carnivore. La carnivore lungimea osului penian este de minimum 4-7 mm la r\xc3\xa2s \xc8\x99i la alte feline mici, p\xc3\xa2n\xc4\x83 la maximum de 62 cm la morse (Odobenus rosmarus)._NEWLINE_La unele familii de carnivore (canide, mustelide, procionide \xc8\x99i urside) \xc8\x99i la pinipede exist\xc4\x83 o rela\xc8\x9bie aproape liniar\xc4\x83 \xc3\xaentre lungimea osului penian \xc8\x99i talia animalului, estimat\xc4\x83 prin lungimea craniului. Dimpotriv\xc4\x83, printre alte familii  din acela\xc8\x99i ordin, acest\xc4\x83 rela\xc8\x9bie nu este deloc evident\xc4\x83, osului penian fiind mult mai mic dec\xc3\xa2t talia animalului \xc8\x99i incomplet osificat (la felide) sau totalmente disp\xc4\x83rut (la hienide \xc8\x99i unele specii de viveride)._NEWLINE_La foca cu creast\xc4\x83 (Cystophora cristata) \xc8\x99i la ursul polar (Ursus maritimus), cre\xc8\x99terea osului penian este rapid\xc4\x83 \xc3\xaen primii 2-5 ani \xc8\x99i \xc3\xaencetine\xc8\x99te, f\xc4\x83r\xc4\x83 a se opri, p\xc3\xa2n\xc4\x83 c\xc3\xa2nd animalul atinge maturitatea sexual\xc4\x83. La \xc8\x99ase ani, osul penian al unui urs polar ajunge la 89% din lungimea sa maxim\xc4\x83. La ambele specii, m\xc4\x83rimea osului penian reprezint\xc4\x83 la adult 8% din lungimea corpului. La leii de mare al lui Steller (Eumetopias jubatus), aceast\xc4\x83 propor\xc8\x9bie este de 6,2% \xc3\xaen timp ce la foca de Groenlanda (Pagophilus groenlandicus), acesta este de 9,9%.\n_START_SECTION_\nFunc\xc8\x9bia osului penian\n_START_PARAGRAPH_\nOsul penian nu este indispensabil pentru reproducere deoarece multe specii nu \xc3\xael au. P\xc3\xa2n\xc4\x83 \xc3\xaen prezent, mai multe ipoteze au fost avansate pentru a explica func\xc8\x9bia osului penian.\n_START_SECTION_\nPleiotropia\n_START_PARAGRAPH_\nUnii cercet\xc4\x83tori cred c\xc4\x83 osul penian a evoluat prin pleiotropie, adic\xc4\x83, un mod de ereditate \xc3\xaen care o muta\xc8\x9bie a unei singure gene afecteaz\xc4\x83 mai multe \xc8\x9besuturi sau organe \xc8\x99i determin\xc4\x83 mai multe caractere ereditare. Dar majoritatea oamenilor de \xc8\x99tiin\xc8\x9b\xc4\x83 refuz\xc4\x83 s\xc4\x83 cread\xc4\x83 c\xc4\x83 evolu\xc8\x9bia acestui organ nu coresponda cu nici o func\xc8\x9bie. Ei ader\xc4\x83 mai cur\xc3\xa2nd la ideea c\xc4\x83 aceast\xc4\x83 structur\xc4\x83 a evoluat diferit, chiar \xc3\xaen interiorul aceluia\xc8\x99i grup, sub presiunea factorilor selectivi care vizeaz\xc4\x83 optimizarea reproducerii. Pentru adep\xc8\x9bii acestui punct de vedere, costurile legate de cre\xc8\x99terea \xc8\x99i men\xc8\x9binerea osului penian, ca \xc8\x99i riscurile de infec\xc8\x9bie sau fractur\xc4\x83, sunt semne c\xc4\x83 osul penian posed\xc4\x83 o func\xc8\x9bie precis\xc4\x83. Natura acestei func\xc8\x9bii r\xc4\x83m\xc3\xa2ne totu\xc8\x99i controversat\xc4\x83.\n_START_SECTION_\nIzolarea reproducerii speciilor\n_START_PARAGRAPH_\nO a doua ipotez\xc4\x83 ipotez\xc4\x83 sugereaz\xc4\x83 c\xc4\x83 diversitatea formelor \xc8\x99i dimensiunilor osului penian constituie un fel de mecanism "cheie-broasc\xc4\x83", care izoleaz\xc4\x83 din punctul de vedere al reproducerii speciile care sunt prea apropiate din punct de vedere morfologic. Forma particular\xc4\x83 a osului penian a unui mascul dintr-o specie dat\xc4\x83 ar putea prin urmare provoca, \xc3\xaen timpul copula\xc8\x9biei, o serie de comportamente \xc8\x99i  reac\xc8\x9bii neuroendocrine foarte specifice la femela din aceea\xc8\x99i specie \xc8\x99i care ar face imposibil\xc4\x83 o \xc3\xaemperechere cu un mascul dintr-o specie asem\xc4\x83n\xc4\x83toare. Ac\xc8\x9biunea osului penian este concomitent\xc4\x83 cu alte mecanisme (de exemplu: stimularea olfactiv\xc4\x83) pentru a prezerva integritatea reproductiv\xc4\x83 a unei specii.\n_START_SECTION_\nFric\xc8\x9biunea vaginal\xc4\x83\n_START_PARAGRAPH_\nO a treia ipotez\xc4\x83, cea de fric\xc8\x9biune vaginal\xc4\x83  sus\xc8\x9bine ideea c\xc4\x83 osul penian asigur\xc4\x83 o rigiditate adi\xc8\x9bional\xc4\x83 penisului \xc3\xaen erec\xc8\x9bie pentru a facilita penetrarea. Aceast\xc4\x83 rigiditate suplimentar\xc4\x83 ajut\xc4\x83 speciile la care monta (copula\xc8\x9bie) are loc \xc3\xaenainte de erec\xc8\x9bie (de exemplu, canide) sau la speciilor care prezint\xc4\x83 un dimorfism sexual pronun\xc8\x9bat (de exemplu, mustelide, otariide). La speciile dimorfice, osul penian asigur\xc4\x83 un suport pentru a contracara rezistenta produs\xc4\x83 de dimensiunea mic\xc4\x83 a orificiului vaginal.\n_START_SECTION_\nIntromisiunea prelungit\xc4\x83\n_START_PARAGRAPH_\nA patra ipotez\xc4\x83 sugereaz\xc4\x83 c\xc4\x83 osul penian joac\xc4\x83 un rol \xc3\xaen transportul spermei c\xc4\x83tre ovul. Dimensiunea osului penian cre\xc8\x99te la speciile la care penetra\xc8\x9bia persist\xc4\x83 dup\xc4\x83 ejaculare \xc8\x99i la speciile care au o penetra\xc8\x9bie unic\xc4\x83 \xc8\x99i prelungit\xc4\x83 \xc3\xaen locul mai multor penetra\xc8\x9bii de scurt\xc4\x83 durat\xc4\x83. \xc3\x8en ambele cazuri, osul penian previne ocluzia uretrei \xc8\x99i consecin\xc8\x9bele nefaste pe care aceasta le-ar provoca livr\xc4\x83rii de sperm\xc4\x83. Aceasta este mai ales valabil\xc4\x83 la speciile la care perechile r\xc4\x83m\xc3\xa2n sudate una de alta \xc3\xaen timpul copula\xc8\x9biei pentru perioade lungi de timp, de exemplu, speciile din familia canide. Aceast\xc4\x83 ipotez\xc4\x83 de intromisiune prelungit\xc4\x83 ar trebui dezvoltat\xc4\x83 pentru a explica dimensiunea osului penian la primate \xc8\x99i, eventual, la unele carnivore \xc8\x99i pinipede.\n_START_SECTION_\nInducerea ovula\xc8\x9biei\n_START_PARAGRAPH_\nA cincea ipotez\xc4\x83 sugereaz\xc4\x83 c\xc4\x83 osul penian a evoluat pentru a stimula conductele reproduc\xc4\x83toare a femelei \xc8\x99i a induce ovula\xc8\x9bia, ceea ce ar cre\xc8\x99te succesul reproducerii.\n_START_SECTION_\nImportan\xc8\x9ba cultural\xc4\x83\n_START_PARAGRAPH_\nOsul penian se folose\xc8\x99te din mai multe motive care nu au nimic de a face cu cercetarea \xc8\x99tiin\xc8\x9bific\xc4\x83 a faunei s\xc4\x83lbatice. De exemplu, printre autohtonii din Alaska, osul penian al speciilor nordice de mari dimensiuni (morse, foci, lei de mare \xc8\x99i ur\xc8\x99i polari) numit "Oosik", este \xc8\x99lefuit \xc8\x99i sculptat pentru a face m\xc3\xa2nere de cu\xc8\x9bit sau alte instrumente. El este, de asemenea, v\xc3\xa2ndut turi\xc8\x99tilor ca suvenir. \xc3\x8en 2007, un os penian fosilizat lung (cu o lungime de 1,4 m) a unei specii disp\xc4\x83rute de mors\xc4\x83, considerat de c\xc4\x83tre v\xc3\xa2nz\xc4\x83tor ca cel mai mare os penian existent, a fost v\xc3\xa2ndut pentru 8000 dolari._NEWLINE_Prin alte par\xc8\x9bi, osul penian al ratonului (Procyon lotor) este montat \xc3\xaen bijuterii, sau este folosit ca un talisman sau amulet\xc4\x83 care \xc3\xaenlesne\xc8\x99te fertilitatea. Osul penian al coiotului (Canis latrans) serve\xc8\x99te, de asemenea,  ca bastona\xc8\x99 pentru a amesteca cafeaua sau \xc3\xaen Quebec, cocktailul. \xc3\x8en acest ultim caz, efectul dorit este de a se amuza la reac\xc8\x9bia musafirilor atunci c\xc3\xa2nd sunt informa\xc8\x9bi asupra naturii acestui obiect curios._NEWLINE_La unele popoare din Asia, osul penian al tigrilor \xc8\x99i ur\xc8\x99ilor a fost considerat de mult\xc4\x83 vreme ca un afrodiziac care stimuleaz\xc4\x83 apetitul sexual. _NEWLINE_Osul penian al mai multor specii este disponibil pe internet, la pre\xc8\x9buri foarte rezonabile. Evident, pentru a ob\xc8\x9bine osul penian al unor specii protejate, de exemplu al lupului (Canis lupus), lutrei de r\xc3\xa2u (Lontra canadensis), trebuie s\xc4\x83 ai un permis pentru a finaliza tranzac\xc8\x9bia \xc3\xaen mod legal.'